Moordkomplot: Dogter hou glo ma vas toe 2 haar verkrag, wurg | Netwerk24
Deur Warda Meyer 24 Februarie 2020 22:48
Wanter Dlamini se lyk is op 6 Januarie langs die pad in Barberton gevind nadat sy ontvoer, verkrag en verwurg is.
Brig. Leonard Hlathi, provinsiale polisiewoordvoerder, sê die 36-jarige man wat vasgetrek is, sal hom nou by die vier ander verdagtes aansluit wat vroeër gearresteer is in verband met die gru-moord.
Volgens die polisie is die moord op Dlamini deur haar twee dogters beplan vir versekering van R40 000, wat dubbel sou uitbetaal indien sy in 'n ongeluk sterf.
Hlathi sê Dlamini is na bewering deur haar dogter Nonhlanhla Mthunywa (30) oorreed om by haar te kom kuier, waar Mthunywa en drie mans – Nombuso Philadelphia Ndwandwa (41), Stanley Mashakengdie (33) asook die 36-jarige wat nou aangekeer is – haar glo ingewag het.
"Toe Dlamini by Mthunywa se huis opdaag, is sy na bewering ontvoer, aangerand en deur twee van die mans
verkrag, terwyl Mthunywa en haar 41-jarige vriend haar vasgehou het," sê Hlathi.
Hy sê die verdagtes het Dlamini glo ná die verkragting verwurg, waarna hulle haar lyk in 'n kombers
toegedraai en in 'n buitetoilet gaan wegsteek het.
Mthunywa se suster Penolope Mampune Mthunywa (39), het glo gehelp om later van Dlamini se lyk ontslae te raak deur dit in 'n veld langs die pad te gooi.
Hlathi sê die dogters het hul ma na bewering doodgemaak vir polisgeld.
Die gearresteerde man sal Dinsdag in die landdroshof in Barberton verskyn.
Intussen het Ndwandwa Maandag in die hof verskyn en is haar saak tot 6 Maart uitgestel, terwyl die borgaansoek van Mthunywa, die oorledene se oudste dogter, tot Vrydag uitgestel is.
Lt.genl. Mondli Zuma, provinsiale polisiekommissaris, het die jongste inhegtenisneming verwelkom en gesê dat die speurspan, die vervolgingsgesag en die regbank sal verseker dat geregtigheid in die saak sal geskiet.
"Die polisie het hul belofte gehou om alle verdagtes in die moordsaak van Dlamini agter tralies te sit."